Frikcijos

Frikcijos – varpos judesiai (pirmyn - atgal) makštyje sueities metu, didele dalimi nulemiantys mylėjimosi tempą. Frikcijų metu yra stimuliuojama vyro varpa bei moters lytinės lūpos ir varputė. Tuo pačiu metu partneriai gali bučiuoti ir glamonėti krūtinę, sėdmenis, varputę ir kitas erogenines zonas. Frikcijos vyksta dėl to, kad įvedus varpą makštin, vyro nesąlyginiai lytiniai refleksai skatina varpą įstumti, o moters refleksai – išstumti (bet tai nereiškia, kad moteriai sueitis ar frikcijos yra nemalonios).
Frikcijos yra kopuliacinio ciklo dalis. Jos prasideda varpos įstūmimu ir baigiasi dažniausiai ejakuliacija (nors kartais frikcijos yra tęsiamos ir po vyro orgazmo arba, atvirkščiai, ištraukiama nutrauktosios sueities atveju dar iki ejakuliuojant). Varpos galvutė ir kūnas trinasi į ją apgaubiančios makšties sieneles ir kadangi varpa (ir ypač jos galvutė) yra labai jautri erogeninė zona, tai lytinis susijaudinimas vis didėja ir baigiasi orgazmu.
Kiekvienai besimylinčiųjų porai būdingi tam tikri frikciniai judesiai: greitesni arba lėtesni, gilūs arba paviršutiniški, staigūs arba švelnūs, ritmiški arba kintančio ritmo. Frikcijų pobūdis gali keistis ir tos pačios sueities metu, pvz., frikcijas verta sulėtinti ar net visai nustoti judėti tuo atveju, kai vyras pajunta artėjant orgazmą, o moteris yra dar nepakankamai susijaudinusi – šitaip prailginama sueities trukmė. Be to, prieš pat orgazmą frikcijos paprastai padažnėja ir sustiprėja. Per visą lytinį aktą atliekamų frikcijų skaičius gali būti labai įvairus – priklausomai nuo partnerių lytinio sudėjimo, lytinio susilaikymo trukmės, nuotaikos, patrauklumo, temperamento ir kt. Nustatyta, kad mylintis ir dirbtinai nestabdant mylėjimosi tempo, frikcijos vidutiniškai trunka apie 2–2,5 min. (nuo 1 iki 3,5 min.), tačiau frikcijoms trunkant trumpiau bei ilgiau, jų dažnis yra kiek didesnis nei vidutiniškų (vidutinės apie 30 frikcijų per minutę, o galimi net iki 75 frikcijų per minutę dažniai). Prailginant sueitį ilgiau (5–10 minučių), frikcijų dažnis siekia apie 25–30 per minutę.

Lytinis pasitenkinimas

Lytinis pasitenkinimas, jaučiamas dėl savotiškų pojūčių frikcijų metu, dar yra vadinamas voliustu (vok. Wollust – geidulingumas). Frikcijų metu geidulingumas didėja, kol galiausiai pasiekia maksimalų lytinio susijaudinimo lygį ir pasiekiamas orgazmas. Geidulingų jausmų atspalvis priklauso nuo fizinės, dvasinės ir emocinės būklės lytiškai suartėjus: jie gali būti labai aštrūs, stiprūs ir jaudrūs, o gali būti blankūs ir nuobodūs. Moteriai mylintis pirmais kartais, voliustas kartais yra silpnas ir didėja tik su patirtimi, kuri kaupiasi po kiekvienos sueities ir ją lydinčių reiškinių. Tai yra susiję su tuo, kad erogeninių zonų jaudrumas reguliariai jas stimuliuojant ima didėti, be to, vis labiau pažįstamos partnerio psichologinės ir seksualinės ypatybės. Blankus voliustas gali būti stebimas esant abejingam arba neigiamam požiūriui į partnerį, taip pat – dėl depresinių požymių arba uždegiminių procesų moters vidiniuose lytiniuose organuose. Voliusto intensyvumą taip pat slopina girtumas, ir galimi atvejai, kai erekcija nusilpsta frikcijų metu, dėl ko sueitis nebegali būti tęsiama, o tuo pačiu moteris praranda galimybę patirti orgazmą. Kai kuriais atvejais voliustas gali labai sustiprėti dėl emocinių veiksnių – didelio intymumo jausmo, ilgo lytinio susilaikymo ir kt.